**דברי הימים א' ב-ו: משחקי זיכרון / גליה פולק-ארביב**

**דף למנחה**

ספר דברי הימים, כשמו כן הוא, מציג סקירה של האנושות מאדם הראשון דרך קורות עם ישראל מסוף תקופת שאול המלך ועד לחורבן ממלכת יהודה והצהרת כורש. החלק הראשון של הספר רווי ברשימות. מפרק י ואילך הספר מקביל בתכנו לספרי שמואל ומלכים. בין החיבורים יש נקודות השקה רבות אך גם נקודות רבות השונות זו מזו ולעתים גם סותרות.

ספר דברי הימים מספר את סיפורה של האנושות מתחילתה. הספר פותח באדם הראשון, מונה את בניו ומפליג משם והלאה. הוא אמנם מתחיל מהראשית אך הוא אינו מספר סיפורים. לפחות לא בדרך הפרוזאית או השירית שהורגלנו בה במקרא עד כה. בעל דברי הימים מגיש לקוראים אוסף של רשימות. דורות על גבי דורות מוצגים בזה אחר זה, שם אחרי שם. ביניהם משובצים שברי סיפורים ואנקדוטות קצרות לצד האירועים המוכרים. בדף לימוד זה, שהוא חלק מהלימוד בפרויקט 929, ננסה להבין אילו משמעויות יכולות להיות לרשימות שבפרקינו, ומה הטעם לספר סיפור ישן מחדש.

**פתיחת הספר, 'נהר החיים' / עמיה ליבליך** – **כיצד מתחיל ספר**

פרקי הפתיחה של דברי הימים הם למעשה אוסף של רשימות. נקודת המוצא היא אדם הראשון ובניו מהם התפתחה האנושות כולה. אף שמדובר ברשימות 'אובייקטיביות' ועובדתיות העוברות מדור לדור, יש לכותב מידה מסוימת של בחירה ביחס לעיצוב התוכן. בחירת נקודת הפתיחה או סיום הרשימה, מידת הפירוט ברשימה, מי נוכח ומי נעלם – כל אלה נתונים בידיו. הוא קובע מי נכנס ל'נהר החיים' ומי עומד על גדותיו.

אם נתחיל שוב מההתחלה ניתן היה לבחור בנקודת פתיחה אחרת לספר. אפשר היה להתחיל מדוד המלך, מימיו האחרונים של שאול או אולי מאברהם אבינו שבכלל לא תופס מקום חשוב ברשימות. נקודת המוצא היא בחירה אידיאולוגית של הכותב דרכה הוא מביע את דעתו על העולם.

**'ויולד' / יהורם גאון – פרספקטיבת-על**

הרשימות בספר דברי הימים וגם בשיר מציגות לנו את ההיסטוריה ממעוף הציפור. זווית זו מדגישה את המהלכים הגדולים ואינה נכנסת לדיוקים. בכך יש לה יתרון מסויים על פני סיפור. בנוסף, יש לה ממד "אוביקטיבי" בניגוד לסיפור בו הדמויות מציגות את הסיפור מזווית סוביקטיבית.

הכתיבה התמציתית תורמת לזיכרון. היא פועלת בדומה ל"היפר קישור". אנחנו נזכרים בדמות (נח, שם, חם) בלי לומר עליהם דבר. רק השם שלהם מנכיח את מה שאנחנו יודעים עליהם ממקומות אחרים. אנחנו משתמשים בחיי היומיום בתמצות ובראשי תיבות פעמים רבות. למשל, דצ"ך עד"ש הם קוד לזכירת מכות מצרים.

**'אלה בני ישראל', 'הזיכרון' / אוג'ניו מונטלה – כיצד בונים רשימה? מקומם של האנונימיים**

אפשר לזהות בפרקים תבניות כתיבה. למשל, כותרת כללית שמונה את שמות השבטים, בני יעקב. מצד שני הרשימות אינן מסודרות לפי מתכונת גיל אלא לפי סדר חשיבות. הרשימה של יהודה מופיעה ראשונה. כלומר, ישנו דירוג ובחירה ולא קבלה של התבנית המוכרת, לפי גיל וסדר הלידה.

האנונימיות יוצרת את אילן היוחסין ומשלימה פערים. היא גם קושרת בין אישים ודמויות שלא הייינו חושבים שיש ביניהם קשר כלשהו. חוץ מזה, היא חושפת דמויות חדשות שמוסיפות תוכן ועומק לסיפור. למשל, ראו דברי הימים א' פרק ד, פסוק יח: בני בתיה בת פרעה.

**'ובני ראובן', 'באותו ערב מוזר' / זלדה – השתנות הזיכרון**

אף שאנחנו נוטים לראות בזיכרון דבר אחיד בדרך כלל, הזיכרון הוא דינמי ומשתנה. במחקר שנעשה על סטודנטים סיפרו להם סיפור קצר וביקשו מהם לחזור על הסיפור. תיעוד דברי הסטודנטים העלה שהסטודנטים, למרות שזכרו את הפרטים הכלליים בגוף הספור, הוסיפו פרטים, שינו את הסיפור ולפעמים גם הוסיפו לו מוסר השכל.

נוסטליה היא ביטוי אחר של אותה התופעה. העבר נצבע בצבעים בהירים לפעמים ללא קשר למה שאירע. כך גם הרשימות בספר דברי הימים מעצבות סיפור היסטורי המעמיד כציר מרכזי את שבט יהודה ואת דוד המלך. בחירת ציר אחר לסיפור הייתה משנה את הנרטיב ואולי הייתה חושפת עבר אחר.